Document ID: /fineweb-2-swissfilter-quality_10-filterrobots/filtered/05600.jsonl.gz/48

U subotu, 04.09. 2021. godine, u prostorijama džemata Luzern, održana je redovna, izvještajna skupština IZBCH. S Obzirom da zbog pandemije uzrokovane Korona-virusom u prošloj, kao ni početkom ove godine, nije bilo moguće održati skupštinu na ovoj skupštini su podnešeni izvještaji o radu u 2019-toj i 2020-toj godini. Skupštinom su predsjedavali Predsejdnik IZBCH, Džemal Fišek i Glavni imam IZBCH, Jasmin-ef. Demić. Osim podnešenih izvještaja Skupština je dala smjernice za rad Izvršnog odbora za period do naredne skupštine, koja bi se trebala održati početkom naredne godine, ako Bog da. Najemotivniji dio skupštine bio je prijem novoosnovanog džemata Fribourg pod okrilje IZBCH, ova odluka je donesena jednoglasno, nakon što je predsjednik džemata Fribourg, Sabahudin Botonjić, delegate upoznao sa osnivanjem džemata Fribourg i njegovim aktivnostima a prethodno je podnesen zahtjev za prijem u IZBCH. Ono što je posebno vrijedno hvale je da su na skupštini bili prisutni predstavnici svih džemata, članova IZBCH.
Molimo Allaha, Uzvišenog, da ojača našu zajednicu i nagradi sve njene aktiviste. Amin.
Islamska zajednica Bošnjaka u Švicarskoj (IZBCH) tokom ovogodišnjeg ramazana, drugog u posebnim okolnostima prouzrokovanih epidemijom virusa COVID-19, na osnovu odluka i uputstava Izvršnog odbora i Savjeta glavnog imama, realizirala je niz vrijednih aktivnosti.
Prošle godine islamski centri i džemati u Švicarskoj tokom ramazana bili su zatvoreni, ali je ove bilo značajno bolje stanje, jer su se dnevni namazi, teravih i bajram-namaz obavljali u džematu sa ograničenim brojem prisutnih i uz poštivanje posebnih mjera.
Provedene mjere i opće stanje je omogućilo je realizaciju brojnih ramazanskih aktivnosti, među kojima se izdvajaju dva online takmičenja za učenike mektebske pouke, svakodnevna video-predavanja imama na Youtube platformi, te podjela bajramskih paketa penzionisanim članovima Islamske zajednice Bošnjaka u Švicarskoj.
Prvo takmičenje, rekreativnog karaktera, održano je putem zvanične Facebook stranice Islamske zajednice Bošnjaka u Švicarskoj, pri čemu su polaznici mekteba dostavljali svoje radove o temi “Moj ramazan”.
Članovi Islamske zajednice i posjetioci stranice su mogli svojim lajkom dati podršku jednom ili svim učenicima. Ovo takmičenje nije imalo za cilj pokazati čiji je rad najbolji, već pokazati ko se najviše angažirao da se riječ ramazan, djeca, mekteb širi i o ramazanu govori.
Učestvovalo je više od 80 polaznika mekteba iz većine džemata. Takmičenje je okončano u akšamsko vrijeme, na kraju 26. dana ramazana i Islamska zajednica će nagraditi iz tri kategorije deset 10 učesnika.
Polaznici mekteba su se 9. maja 2021. godine, odnosno 27. ramazana 1442. h.g., takmičili u znanju na online platformi Kahoot!, što je drugo takmičenje ove vrste. Za kviz od 100 pitanja imali su 60 minuta.
U takmičenju je učestvovalo 30 učenika gdje je najbolje znanje pokazala Amina Fatić iz džemata Basel, a u stopu su je pratili Mahir Zahirović i Hana Šabić iz džemata Gazi Alijin mesdžid iz St. Gallena.
Islamska zajednica Bošnjaka u Švicarskoj je za najuspješnije pripremila vrijedne nagrade, dok su za još sedam učenika predviđene utješne nagrade i priznanja za učešće. Nagrade najuspješnijima će u ime Islamske zajednice Bošnjaka u Švicarskoj uručiti glavni imam Jasmin-ef. Demić i predsjednik IZBCH gospodin Džemal Fišek.
Islamska zajednica Bošnjaka u Švicarskoj i njeni džemati su obezbijedili i podjelu 430 paketića za polaznike mektebske pouke na području medžlisa IZ Srebrenica i Bratunac. U posljednjim danima ramazana i u danima Ramazanskog bajrama, članovi Mreže mladih IZB u Švicarskoj su podijelili oko 700 bajramskih paketa penzionerima – članovima Islamske zajednice.
Ovu aktivnost je u ime IZBCH koordinirao Sahudin Šljivar, član Izvršnog odbora.
Bajram-namaz je klanjan u svim džematima IZBCH, i to u više termina. Korona je bajramovanje, bajramska čestitanja i okupljanja onemogućila, ali ne i bajramski duh kojeg su vjernici dijelili u krugu svojih porodica i prijatelja s nadom da već sljedeći bajram bude onakav kakav svi pamtimo i priželjkujemo.
(Preporod.info)
Islamska zajednica Bošnjaka u Švicarskoj na temelju odluka i uputstava Izvršnog odbora i Savjeta glavnog imama je tokom mjeseca ramazana organizirala dva takmičenja za učenike mektebske pouke.
Prvo takmičenje, rekreativnog karaktera, je bilo na Facebooku gdje su polaznici mekteba, na temu “Moj ramazan”, mogli dostaviti svoj rad koji je poslije postavljen na zvaničnoj Facebook stranici IZBCH. Članovi Islamske zajednice i posjetioci stranice su mogli svojim lajkom dati podršku jednom ili svim učenicima. Ovo takmičenje nije imalo za cilj pokazati čiji je rad najbolji već ko se je najviše angažirao da se riječ ramazan, djeca, mekteb,… širi i o ramazanu govori. Učešće je uzelo više od 80 polaznika mekteba. Takmičenje je okončano u akšamsko vrijeme, na kraju 26. dana ramazana.
Danas, 09. maja 2021. godine, odnosno 27. ramazana 1442. h.g. polanici mekteba su se takmičili u znanju na online platformi Kahoot! Za kviz od 100 pitanja imali su na raspolaganju 60 minuta. E, ovdje je trebalo pokazati znanje, a ponekad i brzinu davanja tačnih odgovora jer se sve ubrajalo u konačni rezultat.
Islamska zajednica Bošnjaka u Švicarskoj je pripremila novčane nagrade za najuspješnije kao i posebne zahvalnice zbog učešća u takmičenju. Nagrade će u ime Islamske zajednice Bošnjaka u Švicarskoj uručiti glavni imam Jasmin-ef. Demić prvom prigodnom prilikom.
Svim učesnicima u oba takmičenja, njihovim roditeljima, imamima i džematima upućujemo naše čestitke s dovom dragome Bogu da svi dodatno brinemo o djeci našoj koja će nastaviti nositi islam u svojim grudima i onda kada nas ne bude više bilo.
U prilogu objavljujemo imena i prezimena prvih 10 najuspješnijih učenika na takmičenju iz mektebske pouke, a na Facebook stranici IZBCH je objavljen spisak najuspješnijih u takmičenju Moj Ramazan.
“Ramazanske vrijednosti – Putokaz mladima” moto je dvodnevnog predramazanskog savjetovanja koje je počelo danas u Sarajevu, a na kojem učestvuju direktori uprava Rijaseta Islamske zajednice, muftije, glavni imami iz Bosne i Hercegovine i dijaspore, dekani islamskih fakulteta, direktori medresa i ustanova Islamske zajednice.
Zbog važećih epidemioloških mjera dio učesnika savjetovanje prati online.
U okviru današnjeg programa savjetovanja, namjenjenom glavnim imamima i predsjednicima krovnih organizacija Islamske zajednice u BiH u dijaspori, obratili su se zamjenik reisu-l-uleme prof.dr. Enes ef. Ljevaković, kao i direktori uprava Rijaseta za vjerske i administrativno-pravne poslove, Ismail ef. Smajlović i Mensur Karadža.
Učesnicima se također obratio i predstavnik Uprave za vanjske poslove mr. Muhamed Jugo, a u poslijepodnevnim satima se očekuje i obraćanje muftije za Sjevernu Ameriku Sabahudina ef. Ćemana.
– Kada je riječ o našoj bošnjačkoj dijaspori, posebno je važno kontinuirano raditi na educiranju naših džematlija o važnosti održavanja veze sa domovinom. Naša domovina i Islamska zajednica u Bosni i Hercegovini su naša zajednička lađa, naš kompas koji nas drži na pravom smjeru, sidro koje nam daje sigurnost uzburkanim vodama svjetske politike, u nestabilnostima i gibanjima kojima su izložena savremena društva. Mi smo se, kao Zajednica čiji je cilj promoviranje dobra i odvraćanje od zla, Zajednica koja bezrezervno podržava ideju mulitikulturalnosti, suživota, tolerancije, poštovanja drugog i drugačijeg, opredijelili za pozitivnu integraciju u društva u zemljama u kojima živimo, ali bez asmilacije – poručio je ovom prilikom zamjenik reisu-l-uleme ef. Ljevaković.
Dodao je kako se borimo i zalažemo za napredak, razvoj i sigurnost kako naše domovine, tako i država u kojima žive Bošnjaci, u kojima su se privremeno ili trajno nastanili i u kojima zarađuju za svoju egzistenciju i egzistenciju svojih porodica.
– Pri tome smo dužni voditi računa da očuvamo temeljnje odrednice našeg vjerskog i nacionalnog identiteta i usadimo ih u srca i duše našeg potomstva. To su naša vjera i tradcija, naša Islamska zajednica, naš bosanski jezik i država Bosna i Hercegovina – naglasio je Ljevaković.
Također je dodao da ćemo, nažalost, najvjerovatnije i ovogodišnji ramazan dočekati sa raznim ograničenjima uzrokovanim pandemijom virusa Covid-19, u pogledu broja prisutnih u džamijama, na teravijama i drugim aktivnostima i manifestacijama, što može imati negativan utjecaj na normalno odvijanje zadataka i poslova.
– Bez obzira na to, mi planiramo naše aktivnosti kao da se radi o redovnom stanju, a u samoj primjeni prilagođavati ćemo se trenutnoj situaciji, poštivajući propise nadležnih organa u svakoj državi u kojoj djelujemo kao i instrukcije organa Islamske zajednice, Vijeća muftija, Rijaseta i reisu-l-uleme – zaključio je Ljevaković.
Direktor Uprave za vjerske poslove Ismail-ef. Smajlović podsjetio je da Rijaset svake godine planira i realizira predramazansko savjetovanje.
– S obzirom na to da smo prošli ramazan proveli u vanrednim okolnostima pandemije virusa Covid-19 virusa, očekivati je da ćemo i ove godine imati takve uslove zbog pogoršane epidemiološke situacije. Konstantno se pripremamo kako bi našim muslimanima organizirali različite aktivnosti u ramazanu. Interakcija odgovornih u strukturi Islamske zajednice i naših muslimana funkcionira, daje rezultate i mi smo uistinu ponosni na naše džematlije i muslimane koji se odgovorno ponašaju u našim programima, bilo da su to dnevni namazi, džume, bajrami, pa i prošlogodišnji ramazan – kazao je Smajlović.Dodao je kako su danas sa rukovodstvom dijaspore tematizirali i njihovu situaciju i status njihovih zajednica u državama u kojima žive, a gdje postoji i proces reformi u zajednici koji traje i koji treba završiti i u vanrednim okolnostima.
Jasmin ef. Demić, glavni imam Islamske zajednice Bošnjaka u Švicarskoj, kazao je kako je ovo savjetovanje izuzetno značajno, jer pokazuje da Islamska zajednica u BiH pokazuje da vodi brigu i računa o Bošnjacima u dijaspori.
– Svake godine nastojim prisustvovati ovim savjetovanjima fizički, jer mislim da je upravo takav susret sa reisu-l-ulemom, muftijama, glavnim imamima iz Bosne i Hercegovine i dijaspore od velikog značaja – kazao je Demić.
Za sutra je planiran nastavak savjetovanja u Gazi Husrev-begovoj biblioteci, kada se očekuje i obraćanje reisu-l-uleme Islamske zajednice Huseina ef. Kavazovića.
(B.S./Preporod.info)
Glavni imam Islamske zajednice Bošnjaka Švicarske Jasmin ef. Demić posjetio je u subotu 6.3.2021. muftiju akademika Aziz ef. Hasanovića.
Ovom prilikom glavni imam Jasmin ef. je uručio muftiji donaciju koju su Bošnjaci u Švicarskoj prikupili za stradale u potresu na taj način želeći potvrditi još jednom svoju solidarnost i opredjeljenost za pružanje pomoći onima koji su u potrebi bez obzira tko su i gdje se nalaze što je i do sad bio slučaj. Muftija se zahvalio Jasmin ef. na donaciji kao i svim džematlijama koji su na bilo koji način sudjelovali u prikupljanja donacija. Istaknuo je da će donacija biti upućena na područje Siska, Petrinje i Gline koji su najviše stradali za zadnjih potresa koji su pogodili to područje.
Muftija i Jasmin ef. su razmijenili iskustva u radu te su razgovarali o mogućnostima razvoja dalje suradnje.
(islamska-zajednica.hr)